আজ আফগান আর ইংলিশদের মরণ বাঁচন ম্যাচ

ওয়েব ডেস্ক: মঙ্গলবার অস্ট্রেলিয়া এবং দক্ষিণ আফ্রিকার আইসিসি চ্যাম্পিয়ন্স ট্রফির (ICC Champions Trophy) ম্যাচ বৃষ্টিতে ভেস্তে গিয়েছে। ফলে দুই দল এক পয়েন্ট করে পেয়েছে। এখন এই দুই দলেরই পয়েন্ট তিন। সামান্য হলেও স্বস্তি পেয়েছে ইংল্যান্ড এবং আফগানিস্তান। আজ তারা মুখোমুখি এবং এই ম্যাচ ইংলিশ এবং আফগান, দুই শিবিরের জন্যই মরণ বাঁচন।

প্রথম ম্যাচে অস্ট্রেলিয়ার (Australia) কাছে হারলেও ইংল্যান্ডের (England) সেমিফাইনালে যাওয়ার পথ এখনও খোলা। সহজ হিসেব হল বাকি দুটি ম্যাচই জিততে হবে। আজ আফগানিস্তানের বিরুদ্ধে জস বাটলাররা (Jos Buttler) সম্ভবত জিতে যাবেন। তবে গ্রুপের শেষ ম্যাচে দক্ষিণ আফ্রিকার বিরুদ্ধে তাঁদের কঠিন লড়াই। সেই ম্যাচ জিতলে সরাসরি সেমিতে যাবে ইংল্যান্ড। কারণ সেক্ষেত্রে তাদের পয়েন্ট হবে চার এবং প্রোটিয়ারা তিন পয়েন্টেই থেমে থাকবে।

আরও পড়ুন: ভেস্তে গেল অস্ট্রেলিয়া-দঃ আফ্রিকা ম্যাচ, কাঠগড়ায় পিসিবি

অন্যদিকে ‘বি’ গ্রুপে অস্ট্রেলিয়ার শেষ ম্যাচ আফগানিস্তানের বিরুদ্ধে। ব্যাট হাতে অজি ব্যাটাররা যে ফর্ম দেখিয়েছেন তাতে আশা করা যায় তাঁরা সেমিতে যাবেন। এদিকে ‘এ’ গ্রুপের হিসেব মিটে গিয়েছে। পাকিস্তান এবং বাংলাদেশ বিদায় নিয়েছে এবং সেমিফাইনালে উঠেছে ভারত ও নিউজিল্যান্ড। ২ মার্চ এই দলের মধ্যে খেলার পর জানা যাবে কারা গ্রুপ শীর্ষে থেকে নক আউটে উঠল। তবে তাতে বিশেষ পার্থক্য হওয়ার কথা নয়।

এদিকে মঙ্গলবার পাকিস্তান ক্রিকেট বোর্ডের কড়া সমালোচনা করেছেন প্রাক্তন ভারতীয় ক্রিকেটার মহম্মদ কাইফ। বিকেল পাঁচটা বাজতে ১০ মিনিটের সময় সোশ্যাল মিডিয়ায় তিনি লেখেন, রাওয়ালপিন্ডির মাঠ পুরোটা ঢাকা নেই এটা লজ্জার ব্যাপার। অস্ট্রেলিয়া বনাম দক্ষিণ আফ্রিকা, এমন একটা গুরুত্বপূর্ণ ম্যাচ হয়তো নর্দমায় ভেসে যাবে কারণ এই ব্যাপারটা কেউ খেয়াল রাখেনি। আয়োজকরা কি আইসিসি-র (ICC) অর্থ সঠিকভাবে খরচ করেছে?